Narugian ti pannakabakuna dagiti agad-adal iti elementaria idi Marso ken daytoy ti umuna a bakuna a kontra iti dengue a nayam-ammo iti sangalubongan.
Kinuna ti Malakanyang, babaen ken ni Presidential Communications Secretary Herminio Coloma, Jr., a dakkel met ti akem dagiti doktor a Filipino iti panagsukisok ken pannakapataud ti nasao a bakuna ken nasurot dagiti kangatuan a pagrukodan iti sangalubongan sakbay a nairuar daytoy a bakuna tapno manamnama ti kinatalged ken kinasamayna.
Babaen met itoy a bakuna, manamnama ti pannakailiklik dagiti ubbing iti makapatay a dengue fever.
Iti sabali a bangir, kuna ti World Health Organization a mayayon iti rekomendasionna ti maiwaywayat a dengue vaccination program iti Filipinas.
Naglasat ti dengue vaccine, nga am-ammo a kas Dengvaxia, iti 20 a tawen a panagsukisok ken pannakapartuat ken maited laeng daytoy kadagiti ubbing nga agtawen iti 9 agingga kadagiti agkabannuag nga agtawen iti 45.
(Naipablaak iti Bannawag, Mayo 2, 2016 a bilang.)
ilo_Latn ilo_Latn ilo_Latn ilo_Latn ilo_Latn ilo_Latn